மாவை நித்தியானந்தன்

மாவை நித்தியானந்தன் இலங்கைத் தமிழ் எழுத்தாளரும், கலைஞரும், சமூகப் பணியாளரும், பொறியியலாளரும் ஆவார். ஏராளமான நாடகங்களை எழுதி இயக்கியுள்ளார். ஆத்திரேலியாவில், மெல்பேர்னில் இயங்கும் பாரதி பள்ளிகளின் நிறுவனர் ஆவார்.கலைஞர், இலக்கியப் படைப்பாளி, சமூகப் பணியாளர் மாவை நித்தியானந்தன், இரா. சிவநாதன், ஞானம் (இதழ்), பக். 3-5, அக்டோபர் 2016கலை இலக்கியத்தில் மாவை நித்தியானந்தனின் வகிபாகம், திசம்பர் 7, 2022 தமிழியல் விருது (2012), மாருதி விருது (2025) ஆகிய விருதுகள் இவருக்குக் கிடைத்துள்ளன.

வாழ்க்கைக் குறிப்பு
மாவிட்டபுரத்தைப் பிறப்பிடமாகக் கொண்ட திருநாவுக்கரசு நித்தியானந்தன் என்னும் இயற்பெயரைக் கொண்ட மாவை நித்தியானந்தன் தெல்லிப்பழை, யூனியன் கல்லூரியில் பாடசாலைப் படிப்பை முடிதார். பள்ளியில் படிக்கும்போதே கலை, இலக்கியப் பணிகளிலும் ஈடுபாடு காட்டினார். யாழ்ப்பாணத்தில் 'இலக்கிய நண்பர் கழகம்' என்ற அமைப்பையும் தொடங்கினார். இவரது ஆக்கங்கள் உள்ளூர்ப் பத்திரிகைகளில் வெளிவரத் தொடங்கின. பள்ளிப் படிப்பை நிறைவு செய்து, பின்னர் கட்டுப்பெத்தை உயர் தொழில்நுட்பக் கலாசாலையில் பொறியியலில் பட்டப்படிப்பைத் தொடர்ந்தார். கலாசாலையின் தமிழ் மன்றத்தில் இணைந்து அதன் மூலம் 1968 இல் நுட்பம் என்ற பெயரில் இதழொன்றை வெளியிட்டார். அத்துடன் நண்பர்களுடன் சேர்ந்து எழில் என்ற மாத இதழையும் வெளிக்கொணர்ந்தார்.

1972 இல் இனிச் சரிவராது என்ற பெயரில் நாடகம் ஒன்றை எழுதி நெறியாள்கை செய்து கலாசாலைத் தமிழ் மன்றக் கலைவிழாவில் மேடையேற்றினார். தொடர்ந்து ஐயா லெக்சன் கேட்கிறார், பாவம் யமன், சோசலிசம் வாழ்க ஆகிய நாடகங்களையும் எழுதி மேடையேற்றினார். 1981 இல் திருவிழா' என்ற தெருவழி நாடகம் ஒன்றை இயக்கினார். இது ஊர் ஊராக 75 தடவைகளுக்கு மேல் நடிக்கப்பட்டு சாதனை படைத்தது.

பணி
இலங்கை விவசாயத் திணைக்களத்தில் பொறியியலாளராகப் பணியாற்றிய மாவை நித்தியானந்தன், 1978 இல் மேற்படிப்புக்காக இங்கிலாந்து சென்றார். 1983 இல் அரச சேவையில் இருந்து விலகி தெல்லிப்பழையில் தனியார் பொறியியல் நிறுவன ஒன்றை நிறுவி, அதன் மூலம் யாழ்ப்பாணத்தின் பல இளைஞர்களுக்கு வேலை வாய்ப்புகளை வழங்கினார்.

புலம் பெயர்வு
1989 இல் ஆத்திரேலியாவின் மெல்பேர்ன் நகருக்குப் குடிபெயர்ந்தார். அங்கு இவர் மேடையேற்றிய கண்டம் மாறியவர்கள் என்ற நாடகம் பல ஆத்திரேலிய நகரங்களிலும், ஐரோப்பிய நாடுகளிலும் மேடையேறியது. நித்தி கனகரத்தினத்துடன் சேர்ந்து கொழும்பு மெயில் என்ற பாட்டும் கதையும் கலந்த நிகழ்ச்சியை மேடையேற்றி பெரும் பாராட்டுகளைப் பெற்றார். அம்மா... அம்மா... நாடகத்தியும் இயக்கி மேடையேற்றினார்.தொடர்ந்து கிராமங்களும் கோலங்களும், ஒரு அவுஸ்திரேலியத் தமிழனின் கதை, பரிசளிப்பு, தொலைபேசி மான்மியம் எனப் பல நாடகங்களை மேடையேற்றினார்.

2025 இல் இவர் எழுதி இயக்கி மேடையேற்றிய சிலப்பதிகாரம் என்ற நாடகம் உலகெங்கும் பலரின் கவனத்தை ஈர்த்தது.மாவை. நித்தியானந்தனின் சிலப்பதிகாரம், அக்கினிக் குஞ்சு, பெப்ரவரி 13, 2025

பாரதி பள்ளி
மெல்பேர்னில் "மெல்பன் கலை வட்டம் என்ற கலை, இலக்கிய அமைப்பை உருவாக்கினார். இதன் தொடர்ச்சியாக பாரதி பள்ளி என்ற தமிழ் மொழிப் பள்ளியை 1993 இல் தொடங்கினார். பாரதி பள்ளியூடாக பாப்பா பாரதி என்ற வீடியோ தொகுதியைப் புலம்பெயர் வாழ் தமிழ் குழந்தைகளை நடிக்க வைத்து 3 பாகங்களாக 1994 இல் வெளியிட்டார். குழந்தைகளுக்காக எழுதிய 30 நாடகங்கள் நூல்களாகத் தொகுத்து 2011 ஆம் ஆண்டில் சின்னச் சின்ன நாடகங்கள், சட்டியும் குட்டியும், நாய்க்குட்டி ஊர்வலம் ஆகிய தொகுதிகளாக வெளியிட்டார்.மாவை நித்தியானந்தனின் மூன்று சிறுவர் நாடகங்கள்: ஓர் அறிமுகக் குறிப்பு, எஸ். கே. விக்னேஸ்வரன் இவரது நாடகங்கள் கனடா, ஐரோப்பிய நாடுகள் பலவற்றில் மேடையேறியுள்ளன.

சமூகப் பணி
இலங்கையின் வடக்கே இடம்பெறும் இளைஞர்களின் தற்கொலைகளைத் தடுப்பதற்காக, யாழ்ப்பாணத்திலும், வவுனியாவிலும் கை கொடுக்கும் நண்பர்கள்'' என்ற அமைப்பை நிறுவினார்.

விருதுகள்
தமிழியல் விருது (2012)
மாருதி விருது (2025)

மேற்கோள்கள்

வெளி இணைப்புகள்
 பாரதி பள்ளி

பகுப்பு:யாழ்ப்பாண மாவட்ட மக்கள்
பகுப்பு:ஈழத்து எழுத்தாளர்கள்
பகுப்பு:ஆத்திரேலிய இலங்கைத் தமிழ் வம்சாவளி மக்கள்
பகுப்பு:ஆஸ்திரேலியத் தமிழ் எழுத்தாளர்கள்
பகுப்பு:இலங்கைத் தமிழ்ப் பொறியியலாளர்கள்
பகுப்பு:ஈழத்துக் கலைஞர்கள்
பகுப்பு:ஈழத்து நாடக நடிகர்கள்
பகுப்பு:ஈழத்து நாடகாசிரியர்கள்